Je Estenes de Remeilley, donzeaus, fais savoir à touz... que je requenois et di en bone verité que je suis hons lieges à noble donzeal Jeham de Chalon, signor d’Allay, et hai pris et pren de lui liegemant en fié toutes les choses ci desouz escriptes, qui sunt en la vile de Dornon, ou finaige et ou territoire et as appartenances de ladite vile: premieremant, le tenemant as anfans Haimonet Brodeal, c’est assavoir Huydelon le Moigne et Lambert, le tenemant Humbert, fil Arembour, le tenemant as anfans Trainchant, c’est assavoir Doenet, Besençon et Estevenim, le tenemant Robert à Loste et le tenemant à Creyspillat, le tenemant à Lesvoilliez et à ses freres, le tenemant Estene au Grant et à son frere, le tenemant au Boudier, qui doit dix sous, le tenemant au Voray, le tenemant Malfoillet et Jovenier, son frere, le tenemant au Chevrier, le tenemant Jeham Montaigney, le tenemant Jaquier et le tenemant as anfans à la Pluschiere, et quanque je hai, puis havoir et doi avoir en ladite vile de Dornon, ou finaige et ou territoire et as appendises dessusdites, en homes, en tenemanz, en maisons, en courtiz, em prez, en champs, en pasquiers, em bois, en signorie et en toutes autres choses, quel que eles soient et par quel raison je les hi aie. Et pour cet homaige que fait hai audit Jeham, et pour les devantdites choses, que prises hai de lui ligemant en fié, lesqueles choses soient de mon franc alluef, lidit Jehans, mes sires, m’a doné quarante livres d’estevenans bons et despendables, lesquel je hai eu et receu de lui en bons deniers nombrez, et m’en tieng pour bien paiez. Et toutes ces choses devantdites hai je fait par le lox et par le consentement Aignel, ma fame. Et je, ladite Aigneal, fame doudit Estene, toutes les devantdites choses loe, outroy et m’i suis consantie et consant, et hai abrenuncié et renuncé en cest fait, par mon soiremant doné sus saint ewangile corporelmant, au benefice et à l’aide de douaire et de mariaige fait pour noces, et requenois en verité que atant m’est assignez autre part. En tesmoignaige de laquel chose, nos, li devantdiz Estenes et Aigneaux, sa fame, avons requis et fait metre en ces presantes lettres les seaux des chapitres de Saint-Michiel et de Saint-Morise de Salins... Ce fu fait l’am de l’incarnation Nostre Signour qui corroit par mil et doux cenz et septante et huit, ou mois de novembre.